

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.5 | 2025. gada 28. augustā |

 **22.**

**Par lokālplānojuma izstrādes uzsākšanu zemes vienībai**

**Upes prospektā 4, Ogrē, Ogres nov. ar mērķi grozīt teritorijas plānojumu**

2025. gada 13. jūnijā Ogres novada pašvaldībā (turpmāk  ‑ Pašvaldība) saņemts  sabiedrības ar ierobežotu atbildību (turpmāk -  SIA) “Suntherm”, reģistrācijas Nr. 50203426211, iesniegums (reģistrēts Pašvaldībā ar Nr. 2-  4.1/3319) (turpmāk – Iesniegums), kurā lūgts atļaut uzsākt lokālplānojuma izstrādi nekustamā īpašuma Upes prospekts 4, Ogre, Ogres nov., kadastra Nr. 7401 003 0012 sastāvā esošajai zemes vienībai ar kadastra apzīmējumu 7401 003 0012 (turpmāk – Zemes vienība). Saskaņā ar Iesniegumā norādīto informāciju lokālplānojuma mērķis ir daudzdzīvokļu ēkas būvniecība, precizējot apbūves stāvu skaitu un apbūves parametrus.

Saskaņā ar Ogres pilsētas zemesgrāmatas nodalījumu Nr. 32 īpašumtiesības uz īpašumu Upes prospektā 4, Ogrē, Ogres nov., kadastra Nr. 7401 003 0012, ir nostiprinātas uz SIA “Suntherm” vārda. Minētā nekustamā īpašuma sastāvā ietilpst Zemes vienība 3279 m2 platībā ar kadastra apzīmējumu 7401 003 0012.

Atbilstoši Pašvaldības 2018. gada 21. jūnija saistošo noteikumu Nr. 12/2018 “Lokālplānojums kā Ogres novada teritorijas plānojuma grozījumi aizsargājamās apbūves teritorijās Ogres pilsētas centrā un tām piegulošajām teritorijām Teritorijas izmantošanas un apbūves noteikumi”[[1]](#footnote-1) (turpmāk – SN12/2018) pielikumam – funkcionālā zonējuma kartei[[2]](#footnote-2) Zemes vienībai noteikta funkcionālā zona Daudzstāvu dzīvojamā teritorija (DzD). Zemes vienība robežojas ar Daudzstāvu dzīvojamo teritoriju (DzD) un Savrupmāju apbūves teritoriju (DzS). Pretējā ielas pusē ir Savrupmāju apbūves teritorija (DzS). Zemes vienības tiešā tuvumā atrodas vairāki kultūras pieminekļi, attiecīgi būs nepieciešami nosacījumi un atzinumi no Nacionālā kultūras mantojuma pārvaldes. Daudzstāvu dzīvojamā ēka Bērzu alejā 8A ar kadastra apzīmējumu 74010030064002 atrodas vienlaikus uz 3 zemesgabaliem - ar kadastra apzīmējumiem 7401 003 0012, 7401 003 0028 un 7401 003 0064.

Atbilstoši SN12/2018 Teritorijas izmantošanas un apbūves noteikumu[[3]](#footnote-3) (turpmāk – TIAN) 161. punktam funkcionālajā zonā Daudzstāvu dzīvojamās apbūves teritorijās (DzD), pie robežas ar esošu savrupmāju apbūvi atļauta dzīvojamo ēku apbūve, ar maksimālo stāvu skaitu 4. Atbilstoši TIAN 263. punktam jāsaglabā vēsturiskā plānojuma struktūra - ielu un laukumu tīkls, zemes gabalu lielums, to vēsturiskās robežas (līdz 1940. gadam).

Lokālplānojuma teritorijā ir pieejami centralizēti ūdensapgādes un kanalizācijas tīkli.

Atbilstoši Teritorijas attīstības plānošanas likuma 24. panta otrajai daļai lokālplānojumā var grozīt vietējās pašvaldības teritorijas plānojumu, ciktāl lokālplānojums nav pretrunā ar vietējās pašvaldības ilgtspējīgas attīstības stratēģiju.

Saskaņā ar Ministru kabineta 2014. gada 14. oktobra noteikumu Nr. 628 „Noteikumi par pašvaldību teritorijas attīstības plānošanas dokumentiem” 33. punktu lokālplānojumu izstrādā teritoriāli vienotai teritorijai, pamatojoties uz pašvaldības ilgtspējīgas attīstības stratēģiju, pašvaldības teritorijas plānojumu un ņemot vērā normatīvajos aktos par teritorijas plānošanu, izmantošanu un apbūvi noteiktās prasības, kā arī blakus esošo pašvaldību plānošanas dokumentus.

Ņemot vērā minēto, Pašvaldība secina, ka SIA “Suntherm” ierosinājums lokālplānojuma izstrādei atbilst SN12/2018, Pašvaldības 2012. gada 21. jūnija saistošajiem noteikumiem Nr. 16/2012 “Ogres novada teritorijas izmantošanas un apbūves noteikumi” un teritorijas attīstības plānošanas jomu regulējošajiem normatīvajiem aktiem.

Pamatojoties uz Teritorijas attīstības plānošanas likuma 23. panta ceturto daļu un 24. pantu, Ministru kabineta 2014. gada 14. oktobra noteikumu Nr. 628 „Noteikumi par pašvaldību teritorijas attīstības plānošanas dokumentiem” 33., 34., 75. un 76. punktu,

**balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Kārlis Ansons, Kārlis Avotiņš, Mariss Martinsons, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Sarmīte Ozoliņa, Uldis Skudra), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Atļaut uzsākt** lokālplānojuma izstrādi nekustamā īpašuma Upes prospektā 4, Ogrē, Ogres nov., kadastra Nr. 7401 003 0012, sastāvā esošajai zemes vienībai ar kadastra apzīmējumu 7401 003 0012, ar mērķi grozīt teritorijas plānojumu (turpmāk – Lokālplānojums).
2. **Apstiprināt** Lokālplānojuma izstrādes darba uzdevumu (1. pielikums).
3. **Apstiprināt** par Lokālplānojuma izstrādes vadītāju Ogres novada pašvaldības Centrālās administrācijas Attīstības un plānošanas nodaļas telpisko plānotāju.
4. **Noslēgt** starp Ogres novada pašvaldību un Lokālplānojuma izstrādes ierosinātāju SIA “Suntherm” līgumu par Lokālplānojuma izstrādi un finansēšanu (2. pielikums) sešu nedēļu laikā pēc šī lēmuma stāšanās spēkā.
5. **Noteikt,** ka šis lēmums zaudē spēku, ja netiek izpildīts tā 4. punkts.
6. **Uzdot** Lokālplānojuma izstrādes vadītājam:

**6.1.** piecu darbdienu laikā pēc šī lēmuma stāšanās spēkā nodrošināt paziņojuma par Lokālplānojuma izstrādes uzsākšanu un šī lēmuma ievietošanu Teritorijas attīstības plānošanas informācijas sistēmā, kā arī publicēšanu Ogres novada pašvaldības oficiālajā tīmekļvietnē www.ogresnovads.lv.

**6.2.** nodrošināt šī lēmuma 6.1. punktā minētā paziņojuma publicēšanu Ogres novada pašvaldības informatīvā izdevuma tuvākajā numurā.

 **7. Kontroli par lēmuma izpildi uzdot** Ogres novada pašvaldības izpilddirektoram.

(Sēdes vadītāja,

domes priekšsēdētāja vietnieka A. Kraujas paraksts)

1. <https://geolatvija.lv/geo/tapis#document_12078> [↑](#footnote-ref-1)
2. <https://tapis.gov.lv/tapis/lv/downloads/64243> [↑](#footnote-ref-2)
3. <https://tapis.gov.lv/tapis/lv/downloads/64367> [↑](#footnote-ref-3)